recursal/SuperWikiNEXT-32B huggingface dataset:
**אוקסצילין** (**Oxacillin**) היא תרופה אנטיביוטית ממשפחת הפניצילין. התרופה משמשת לטיפול בזיהומים סטפילוקוקליים וניתנת בעירוי תוך-ורידי או בזריקה תוך-שרירית.

אוקסצילין מסווגת כאיזוקסזוליל פניצילין, סוג של פניצילין עמיד לפניצילינאז, עם פעילות נגד נקדים גראם חיוביים המפרישים פניצילינאז.

שימושים קליניים
---------------

אוקסצילין משמשת לטיפול בזיהומים מזני *Staphylococcus* רגישים למתיצילין. היא פעילה גם נגד זני *Streptococcus* רגישים לפניצילין ונקדים גראם-חיוביים אל-אווירניים שונים, אולם בזיהומים מנקדים גראם-חיוביים שאינם סטפילוקוקליים, בנזילפניצילין עדיפה עליה.

התרופה ניתנת למבוגרים במינון של 6–12 גרם ביום על פני 4–6 מנות, ולילדים במינון 100–200 מ"ג לק"ג גוף ליום.

בנוסף, התרופה משמשת להגדרת עמידותם של זנים סטפילוקוקליים לפניצילינים, למשל MRSA, במקום מתיצילין.

מבנה כימי
---------

אוקסצילין בנויה מחומצה 6-אמינופניצילינית שאליה מחוברת כשייר צדדי קבוצת איזוקסזוליל ואליה מחוברות קבוצת פניל וקבוצת מתיל. חומצה 6-אמינופניצילנית היא תרכובת אורגנית הבנויה משתי טבעות: המרובעת היא טבעת בטא לקטם, טבעת אמידית המכילה ארבעה אטומים, שהיא האתר הפעיל של התרופה המעכב את פעילות הטרנספפטידאז של החיידק, ואילו המחומשת הצמודה אליה היא תיאזולידין, שאליה קשורה קבוצת קרבוקסיל ושתי קבוצות מתיל.

מנגנון פעולה
------------

מנגנון הפעולה של אוקסצילין, כמו גם של יתר הפניצילינים, נובע מעיכוב האנזים טרנספפטידאז על ידי הטבעת הבטא לקטמית. תפקידו של אנזים זה, שגם משמש חלבון קושר פניצילין (PBP), הוא לקשר בין יחידות הפפטידוגליקן הבונות את דופן התא החיידקי ומייצבות אותה. עיכוב בניית הדופן חושף את התא החיידקי ללחצים אוסמוטיים, ולבסוף לפירוקו.

עמידות התרופה לפניצילינאז, אשר מוקנית לה מן השייר הצדדי שלה, שמונע את הקישור לאנזים זה, מאפשרת את פעילותה נגד חיידקי *Staphylococcus*, שברובם מייצרים פניצילינאז ועמידים לפניצילינים טבעיים.

פרמקוקינטיקה
------------

הספיגה של אוקסצילין במתן פומי אינה גבוהה, ועומדת על כ-33%, כאשר מזון מפחית את ספיגת התרופה. דרך המתן של התרופה היא על פי רוב תוך-ורידית. היא ניתנת כמלח נתרן, ובדם היא קשורה בשיעור של מעל 90% לחלבוני הפלזמה. כ-50% מן התרופה עוברים מטבוליזם כבדי. התרופה מופרשת בעיקר למרה, אך בשיעור של פחות מ-20% גם בכליה. זמן מחצית החיים של התרופה הוא 50–80 דקות.

תופעות לוואי
------------

כבכל פניצילין, אלרגיה לאוקסצילין היא תופעת לוואי נפוצה, אשר טווח הביטוי שלה נע בין פריחה לאנפילקסיס. בהשוואה לפניצילינים אחרים העמידים לפניצילינאז, אוקסצילין גורמת יותר לעלייה באנזימי כבד ולפריחה. תופעות לוואי נוספות המשותפות למשפחת הפניצילין כוללות היפוקלמיה, דלקת כליות אינטרסטיציאלית, נויטרופניה, דלקת מעי מקלוסטרידיואידס דיפיצילה, אנמיה המוליטית, מחלת הנסיוב הזר ופרכוסים.

קישורים חיצוניים
----------------

ויקישיתוף מדיה וקבצים בנושא **אוקסצילין** בוויקישיתוף

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**מחמוד קנדיל** (או **קנאדלי**, בערבית: **محمود قنديل**, תעתיק מדויק: **מחמוד כאנאדיל**; נולד ב-11 באוגוסט 1988) הוא כדורגלן ערבי-ישראלי המשחק בעמדת השוער.

קריירת מועדונים
---------------

קנדיל נולד בג'דיידה-מכר, ישראל, למשפחה ערבית-מוסלמית. החל לשחק כדורגל במחלקות הנוער של הפועל מכר והפועל אבו סנאן, ולאחר מכן הצטרף למחלקת הנוער של בני סכנין. ב-11 בנובמבר 2008 ערך את הופעת הבכורה שלו בקבוצה הבוגרת של המועדון, כאשר נכנס כמחליף בתחילת המחצית השנייה במשחק נגד הפועל תל אביב במסגרת גביע הטוטו. המשחק הסתיים בהפסד 2–7, כאשר קנדיל ספג את 5 השערים האחרונים. ב-22 באוגוסט 2009 ערך את הופעת הבכורה שלו בליגת העל, בהפסד 1–3 למכבי תל אביב.

בינואר 2011 עזב את המועדון מאיר כהן, ששימש עד אז כשוער הראשון של הקבוצה, וקנדיל הפך לשוער הראשון. לאחר שהציג יכולת טובה הוחתם קנדיל ב-19 ביוני 2011 לשלוש שנים נוספות בסכנין. בעונת 2011/2012 היה שותף להעפלתה של הקבוצה לפלייאוף העליון. ב-13 בדצמבר 2014 נפצע במהלך הניצחון 0–2 נגד הפועל באר שבע ונעדר כחודש מהמגרשים, אך גם כשהחלים לא חזר להרכב הראשון של הקבוצה ולא שיחק עד תום העונה. בעונת 2015/2016 התמודד על עמדת השוער הראשון מול רן קדוש, וערך 19 הופעות בליגת העל. בעונת 2016/2017 חזר לעמדת השוער הראשון, ושיחק בכל משחקי הליגה של הקבוצה. בתום עונת 2018/2019 ירד עם הקבוצה לליגה הלאומית.

בתום עונת 2022/23, הודיע השוער על עזיבת הקבוצה לאחר קרוב ל-15 שנים.

קריירה בינלאומית
----------------

במרץ 2017 זומן לראשונה לסגל נבחרת ישראל הבוגרת, אך לא ערך הופעות במדיה.

חיים אישיים
-----------

לומד לתואר ראשון בחינוך וחברה עם התמקדות בהכשרות בספורט בקריה האקדמית אונו.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Soccerway

הערות שוליים
------------

1. ↑
2. ↑  דורון בן דור, ‏מחמוד קנדיל חתם לשלוש שנים נוספות בבני סכנין, באתר ONE‏, 19 ביוני 2011
3. ↑  מהאצטדיון לספסל הלימודים, haifahaifa ‏04.11.18
4. ↑  יאיר צוקר, ‏עובדים בספורט / "ליום שאחרי הפרישה": ארגון שחקני ושחקניות הכדורגל יזם מסלול לימודים אקדמי, באתר דבר העובדים בארץ ישראל, 23 בספטמבר 2020
המונח "אבי וייס (איש תקשורת)" מפנה לכאן. לערך העוסק באישים אחרים בשם זה (דף פירושונים), ראו אבי וייס.

**אבי וייס** (נולד ב-1965) הוא מנכ"ל חברת החדשות של ערוץ 12.

ביוגרפיה
--------

וייס ב"ועידת המשפיעים" של חברת החדשות (כיום חדשות 12), 2018
וייס נולד וגדל בחדרה. שירת בצה"ל בחיל המודיעין. בתקופת היותו סטודנט למדע המדינה באוניברסיטת חיפה עבד כבקר שידור בחברת הכבלים "גוונים". הוא המשיך לעבוד בגוונים ככתב מוניציפלי ומפיק חדשות.

ב-1993 הצטרף לצוות ההקמה של חברת החדשות ועסק בתיאום הפקת השידורים. כעבור שנה מונה למפיק המהדורה המרכזית של חדשות 2. בשנת 2000 מונה לרכז המערכת וב-2002 לעורך המהדורה המרכזית. במאי 2004 מונה במקביל לתפקידו כעורך גם כסמנכ"ל תוכן של חברת החדשות.

ב-2007 מונה למנכ"ל זמני של חברת החדשות במקומו של שלום קיטל, ובמאי 2008 נבחר למנכ"ל קבוע של חברת החדשות. מינויים בולטים שעשה בתקופת כהונתו היו הצבת יאיר לפיד כמגיש "אולפן שישי", הכנסת דני קושמרו כמגיש נוסף במהדורה המרכזית, גיא סודרי כעורך המהדורה וחיליק שריר כסמנכ"ל תוכן. הוא פיטר את עמנואל רוזן על רקע של התנהגות לא הולמת, לאחר תלונה שהוגשה נגדו מצד עובדת בחברה על הטרדה מינית. באפריל 2013 נבחר לכהונה נוספת בת חמש שנים. נבחר לכהונות נוספת של 5 שנים בתחילת 2018 ובמחצית 2023.

קישורים חיצוניים
----------------

ויקישיתוף מדיה וקבצים בנושא **אבי וייס** בוויקישיתוף
* אורן פרסיקו, מי מכיר את האיש שבקיר, באתר העין השביעית, 27 במאי 2008

הערות שוליים
------------

1. ↑  ענת קם‏, סופית - אבי וייס מנכ"ל חברת החדשות של ערוץ 2, באתר וואלה!‏, 12 במאי 2008
2. ↑  דוד אברהם ומור שמעוני‏, פרשת עמנואל רוזן: גם אבי וייס העיד במשטרה, באתר וואלה!‏, 02 במאי 2013
3. ↑  לי-אור אברבך, ‏אבי וייס: פיטרתי את עמנואל רוזן בגלל התנהגות בלתי הולמת, באתר גלובס, 11 ביוני 2013
4. ↑  לי-אור אברבך, ‏מנכ"ל חדשות 2 אבי וייס נבחר לכהונה של 5 שנים נוספות, באתר גלובס, 30 באפריל 2013
**אריאל ורומן** (נולד ב-14 בפברואר 1973) הוא במאי ותסריטאי קולנוע ישראלי, מוכר בעיקר בשל סרטיו ההוליוודים "אייסמן" (2012), "קרימינל" (2016) ו-"המלאך" (2018).

חיים וקריירה
------------

ורומן גדל ברמת אביב והתחיל להתנסות בקולנוע בגיל 12 עם מצלמת 8 מ"מ שהוריו קנו לו. כנער נהג לצלם יחד עם קבוצת חברים סרטים קצרים במצלמה זו ולערוך אותם בעצמו. בריאיון לעיתון הארץ אמר "זו הייתה אובססיה שלי, צילמתי יותר מ-40 סרטים כאלה - על שוטרים, פושעים, אפילו איזה חייזר שמגיע לכדור הארץ והורג את כל הגברים". ורומן העביר את שירותו הצבאי ביחידת 669. בסיום שירותו הצבאי החל ללמוד משפטים באנגליה. בזמן שהותו באירופה עסק בין היתר גם בתקליטנות והפך לתקליטן טראנס. בגיל 28, הוא יצא ללמוד קולנוע בניו יורק.

בשנת 2001 כתב וביים את הסרט הקצר "Jewel of the Sahara" בכיכובו של שחקן לא מוכר באותה תקופה, ג'רארד באטלר. סרט זה זכה להצלחה והוקרן במספר פסטיבלים. במהלך הסרט, מתמחה ממשפחה אמידה התלווה עם ורומן על מנת ללמוד את המקצוע ובסוף עבודתו על הסרט קיבל ורומן מאותו מתמחה המחאה בסך 900 אלף דולר ואמר לו "הנה המימון לסרט הראשון שלך". תקציב זה אפשר לו לצלם את המותחן "Rx", מיד לאחריו קיבל הצעה לביים סרט נוסף בשם "Danika".

על סרטו הבולט ביותר עד כה, אייסמן, החל ורומן לעבוד כבר בשנת 2005 כאשר צפה בסרט תיעודי של רשת HBO על הרוצח השכיר ריצ'רד קוקלינסקי שעבד בשירות המאפיה משנות ה-60 ועד שנות ה-80 ולפי הערכות רצח במשך השנים יותר מ-125 בני אדם. ורומן ושותפו לכתיבה, מורגן לאנד, עברו ביחד על תיקיו הפליליים של קוקלינסקי וקראו יותר מ-1,000 עמודים של תמלול הדיונים שהתנהלו בבית המשפט בעניינו של הרוצח. באוגוסט 2012, הוקרן הסרט בפסטיבל הסרטים של ונציה ובמאי 2013 יצא לאקרנים ברחבי העולם.

פילמוגרפיה
----------

* 2001 - Jewel of the Sahara (סרט קצר)
* 2005 - Rx
* 2006 - דניקה
* 2011 - סקפטי - סרט דוקומנטרי (בשלבי הפקה)
* 2012 - אייסמן
* 2016 - קרימינל
* 2018 - המלאך
* TBA‏ - *April 29, 1992*

קישורים חיצוניים
----------------

* אריאל ורומן, ברשת החברתית אקס (טוויטר)
* אריאל ורומן, ברשת החברתית אינסטגרם
* אריאל ורומן, במסד הנתונים הקולנועיים IMDb (באנגלית)
* אריאל ורומן, באתר AllMovie (באנגלית)
* אריאל ורומן, במסד הנתונים הקולנועיים KinoPoisk (ברוסית)

* אתר למנויים בלבד נירית אנדרמן, אריאל ורומן, במאי "אייסמן", מספר איך קדאפי כמעט הרס לו את הסרט, באתר הארץ, 21 במאי 2013
* דותן מלאך, ‏הבמאי הישראלי שריתק את העולם הערבי למסך, בעיתון מקור ראשון, 6 בנובמבר 2018

הערות שוליים
------------

1. 1 2 3  אתר למנויים בלבד נירית אנדרמן, אריאל ורומן, במאי "אייסמן", מספר איך קדאפי כמעט הרס לו את הסרט, באתר הארץ, 21 במאי 2013
2. ↑  חולית בלאו, **למכור איש קרח לאמריקאים**, Time Out ישראל, 3 בספטמבר 2013.

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5877664
* BnF: cb16596360v (data)
* GND: 140897127
* ISNI: 0000 0003 7021 3768
* LCCN: no2013099925
* NLK: KAC201628492
* NTA: 364448814
* RERO: 02-A023768856
* SUDOC: 175371210
* VIAF: 249577435
* WorldCat: lccn-no2013099925

 |
**סיראז' נסאר** (בערבית: **سراج نصار**; נולד ב-2 בספטמבר 1990 בטורעאן שבישראל) הוא כדורגלן ערבי ישראלי המשחק בעמדת הקשר ההתקפי בקבוצת שמשון כפר קאסם מליגה א'.

קריירה
------

נסאר התחיל את דרכו במחלקת הנוער של מכבי כפר כנא. ב-13 במאי 2008 ערך את הופעת הבכורה שלו בקבוצה הבוגרת, כשנכנס כמחליף במשחק מול הפועל בני טמרה בליגה הארצית. שלושה ימים מאוחר יותר שוב נכנס כמחליף, וכבש את שער הבכורה שלו בניצחון 3–1 על עירוני טירת כרמל. בעונה שלאחר מכן כבש שלושה שערי ליגה והגיע עם הקבוצה למבחני העלייה לליגה הלאומית, אך הקבוצה הפסידה להפועל רמת השרון.

בקיץ 2009 הוחתם בקבוצת הפועל באר שבע על ידי המאמן גיא עזורי. ב-13 בספטמבר 2009 ערך את הופעת הבכורה שלו בליגת העל, כשנכנס כמחליף במשחק מול הפועל תל אביב. ב-5 בדצמבר 2009 כבש את שער הבכורה שלו בבאר שבע, בניצחון 2–0 על הפועל פתח תקווה. בבאר שבע השתלב עד מהרה וכבר בעונתו הראשונה כבש שלושה שערים ב-23 הופעות. בעונה שלאחר מכן כבש שני שערי ליגה, ובעונת 2011/2012 כבש שישה שערים, כולל צמד בניצחון 3–1 על בני יהודה תל אביב. בעונת 2012/2013 כבש שני שערי ליגה, כולל שער בניצחון 3–0 על מכבי נתניה במחזור האחרון, שהשאיר את הקבוצה בליגת העל. בעונת 2013/2014 כבש שישה שערי ליגה וסיים עם הקבוצה במקום השני בליגת העל. בעונת 2014/2015 כבש שני שערי ליגה, סיים עם הקבוצה במקום השלישי בליגה, והעפיל עמה לגמר גביע המדינה, שם עלה כמחליף בתבוסתה של קבוצתו 6-2 למכבי תל אביב.

ב-2 בספטמבר 2015 חתם נסאר לארבע שנים בקבוצת הפועל תל אביב. ב-25 באוקטובר 2015 ערך את הופעת הבכורה של במועדון, כשנכנס כמחליף בהפסד לקבוצתו לשעבר הפועל באר שבע באצטדיון טרנר, ולקראת סיום המשחק כבש את שערו הראשון במדי הפועל תל אביב. עד תום 2015/2016 ערך בסך הכל 15 הופעות בכל המסגרות, בהן כבש שני שערים.

ב-18 ביוני 2016 חתם נסאר לשלוש שנים בבני סכנין. ביוני 2017 חתם בקבוצת קוקסי מליגת העל האלבנית, אך כעבור חודשיים חזר לישראל וחתם בהפועל עכו. נסאר כבש שער אחד בעונת 2017/2018, ובסופה ירד עם הקבוצה לליגה הלאומית. ב-20 בספטמבר 2018 חתם בשמשון כפר קאסם מליגה א'.

ב-10 באוגוסט 2023 נסאר חתם בהפועל כרמיאל.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* יגאל ברמן, ‏המפציץ מטורעאן: נסאר בדרך לעונה היסטורית, באתר ONE‏, 22 בספטמבר 2013
* אתר למנויים בלבד משה בוקר, רונאלדו מכפר קנא, באתר הארץ, 30 בספטמבר 2013

הערות שוליים
------------

1. ↑  ארז נעמן, ‏רשמי: נסאר חתם לארבע שנים בהפועל ת"א, באתר ONE‏, 2 בספטמבר 2015
2. ↑  שלמה וייס‏, בני סכנין: סיראז' נסאר חתם לשלוש עונות, באתר וואלה!‏, 18 ביוני 2016
3. ↑  אורי שמיר, החתמת ענק: סיראז' נסאר חתם בכרמיאל, באתר דאבל פס, 10 באוגוסט 2023
**עדני וילסון** (שם מדעי: *Cicinnurus respublica*) הוא מין של עוף ממשפחת העדניים, החי באינדונזיה.

מאפיינים
--------

זוהי ציפור קטנה יחסית, כ-21 ס"מ גודלה. צבע גופה אדום ושחור, עם כתם צהוב על צווארה, פה ירוק-בהיר, רגליים כחולות ושתי נוצות זנב סגולות. הראש אינו מכוסה בנוצות, ובצבע כחול, עם קווים בצבע שחור עליו. הנקבה חומה עם ציצת נוצות כחולה. בתנאי שדה, ראשו הכחול של העדני הוא כה בולט עד שניתן לראותו בבירור בלילה, והזנב שלו זוהר בצבע כסוף בהיר.

העדני הוא אנדמי לאינדונזיה, ונצפה לרוב במערב פפואה ניו גיני. העדני ניזון בעיקר מפירות וחרקים קטנים.

השם המדעי של העדני ניתן לו על ידי שארל לוסיין בונפארטה, אחיינו של נפוליאון, שתיאר את העדני מפריט שניזוק קשה, שנקנה על ידי אורניתולוג בריטי בשם אדוארד וילסון. שלושים שנה מאוחר יותר, בשנת 1863, הזואולוג הגרמני היינריך אגאתון ברנשטיין גילה מושבות של עדני וילסון באי ווייגו במערב פפואה ניו גיני.

בגלל איבוד מתמשך של בתי גידול, תחום-תפוצה קטן וניצול למטרות שונות, העדני נמצא כעת במצב "קרוב לסיכון" (NT) במדד הרשימה האדומה של IUCN, ובנספח 2 של אמנת CITIES.

המדידה הראשונה של עדני וילסון נעשתה על ידי סר דייוויד אטנבורו, עבור הסרט התיעודי בהפקת ה-BBC "אטנבורו בגן העדן" (תרגום חופשי). אטנבורו הצליח לגרום לציפור לגשת אליו על ידי פיזור עלים על רצפת יער הגשם, מה שגרם לעדני לנסות לפנות אותם משם.

קישורים חיצוניים
----------------

* עדני וילסון, באתר ITIS (באנגלית)
* עדני וילסון, בבסיס הנתונים ARKive (באנגלית)
* עדני וילסון, באתר Internet Bird Collection (באנגלית)
* עדני וילסון, באתר GBIF (באנגלית)

הערות שוליים
------------

1. ↑  עדני וילסון באתר הרשימה האדומה של IUCN
שגיאות פרמטריות בתבנית:סרט   
פרמטרים [ קישור ] לא מופיעים בהגדרת התבנית 

**בורלסק** (באנגלית: **Burlesque**) הוא סרט מוזיקלי אמריקאי משנת 2010 בבימויו של סטיב אנטין, אודות נערה צעירה שמגיעה ללוס אנג'לס במטרה להגשים את חלומה כזמרת. בסרט גם משחקות בתפקיד ראשי כריסטינה אגילרה ושר. הסרט זכה לביקורות מעורבות והיה מועמד לשלושה פרסי גלובוס הזהב.

הסרט יצא בארצות הברית ב-24 בנובמבר 2010, וב-17 בדצמבר 2010 ברחבי בריטניה. בישראל הסרט יצא ב-3 בפברואר 2011.

עלילה
-----

אלי רוז (כריסטינה אגילרה) היא נערה מעיירה קטנה באיווה. לאחר שמנהל עבודתה לא משלם לה משכורת כמה חודשים אלי מחליטה לעזוב ללוס אנג'לס ששם בהתחלה היא לא מצליחה למצוא עבודה. לאחר זמן מה היא מגיעה למועדון בורלסק, בו מופיעות זמרות ורקדניות עם פלייבק. אלי מתחננת בפני מנהלת המועדון, טס (שר), שתקבל אותה למועדון. בהתחלה טס מסרבת, אך כשצצות בעיות עם זמרת המועדון, ניקי (קריסטן בל), היא מחליפה אותה באליס. ניקי מחליטה להתנקם באליס ובאמצע ההופעה היא מנתקת את החשמל. אך אליס מתחילה לשיר ללא פלייבק והיא מצליחה להפתיע את הקהל. ובעקבות כך טס מחליטה להקים מופע עם אליס. בהמשך המועדון נקלע לקשיים כלכליים ואליס עוזרת לטס להתגבר עליהם.

צוות שחקנים
-----------

* כריסטינה אגילרה - אליס רוז
* שר - טס
* אריק דיין - מרקוס גרבר
* קאם ג'יגנדה - ג'ק
* ג'וליאן האף - ג'ורג'יה
* אלן קאמינג - אלקסיס
* פיטר גלאגר - וינסנט סקאלי
* קריסטן בל - ניקי
* סטנלי טוצ'י - שון
* דיאנה אגרון - נטלי
* מייקל לנדס - גרג

ביקורות והכנסות
---------------

הסרט זכה לביקורות מעורבות ממבקרי הקולנוע. אתר Rotten Tomatoes המרכז ביקורות קולנוע העניק לסרט דירוג של 37% טריות. למרות זאת, העיתון "The Hollywood Reporter" נתן לסרט ציון חיובי והחמיא לכריסטינה אגילרה ולשר על הופעתן בסרט.

בשבוע הראשון לצאתו הסרט הכניס כ-17.6 מיליון דולר, מה שדירג אותו כסרט הרביעי המכניס ביותר אחרי "הארי פוטר ואוצרות המוות", "פלונטר" ו"מגה-מוח". נכון ל-23 בינואר הסרט הכניס כ-$39,440,655 רק בארצות הברית וכ-$49,792,529 בחוץ לארץ, סך הכל זה מסתכם ב-$89,233,184 כלל עולמי.

פסקול
-----

ב-19 בנובמבר 2010, יצא הפסקול הרשמי של הסרט שנקרא "Burlesque: Original Motion Picture Soundtrack", בו השתתפו הזמרות כריסטינה אגילרה ושר.

פרסים ומועמדויות
----------------

* מועמדות לפרס גלובוס הזהב לסרט הטוב ביותר - קומדיה או מוזיקלי
* **זכייה** בפרס גלובוס הזהב לשיר הנושא הטוב ביותר ("You Haven't Seen the Last of Me" בביצועה של שר)
* מועמדות לפרס גלובוס הזהב לשיר הנושא הטוב ביותר ("Bound to You" בביצועה של כריסטינה אגילרה)
* מועמדות לפרס ראזי לשחקנית המשנה הגרועה ביותר (שר)

קישורים חיצוניים
----------------

* אתר האינטרנט הרשמי של בורלסק

* "בורלסק", במסד הנתונים הקולנועיים IMDb (באנגלית)

* "בורלסק", באתר נטפליקס

* "בורלסק", באתר AllMovie (באנגלית)

* "בורלסק", באתר Rotten Tomatoes (באנגלית)

* "בורלסק", באתר Box Office Mojo (באנגלית)

* "בורלסק", באתר Metacritic (באנגלית)

* "בורלסק", באתר אידיבי

* "בורלסק", במסד הנתונים הקולנועיים KinoPoisk (ברוסית)
* עמית קוטלר, מיוזיקל קל במיוחד, באתר ynet, 4 בפברואר 2011
* אבנר שביט‏, נערות אמצע: על "בורלסק" עם כריסטינה אגילרה, באתר וואלה!‏, 4 בפברואר 2011
* מאיר שניצר, לשרוף את המועדון: על "בורלסק", באתר nrg‏, 14 בפברואר 2011
שגיאות פרמטריות בתבנית:סרט   
פרמטרים ריקים [ קישור ] לא מופיעים בהגדרת התבנית 

**בזמן אמת**" היא דרמה טלוויזיונית ישראלית משנת 2004 שהופקה על ידי שי נשר. את הסרט ביים אורי ענבר ואת התסריט כתב משה זונדר. הסרט צולם בשידור חי.

תקציר העלילה
------------

אריאל פורמן (בגילומו של שלומי מוסקוביץ'), טייס מילואים בחיל האוויר, נסע לירדן במטרה להיפגש עם מנהיג חזבאללה, חסן נאסראללה, בביירות. החשש כי פורמן נחטף בידי חזבאללה מחייב את ראשת ממשלת ישראל, נעמי פיטוסי (אותה גילמה מירב גרובר), להכרעות קשות. מסייעים לה בפתרון המשבר סגן ראש המוסד ברוך תורג'מן (אותו גילם יוסוף אבו ורדה) והרמטכ"ל בני אברוצקי (אותו גילם אבי פניני).

כדי להשיג קלף מיקוח נשלח צוות מסתערבים של המוסד שנשלח ללבנון במטרה לחטוף את אחיו של מנהיג חזבאללה, השיח' חסן נסראללה. בצוות חברים בין היתר מפקד צוות המסתערבים לירון פדידה (אותו גילם גולן אזולאי), שלמה ואזנה (אותו גילם אייל גפן), איש מבצעים ותיק ורב עלילות ששקע בחובות, וכן שרעבי, סוכן של המוסד הפועל מלבנון (אותו גילם איתי תורג'מן). 

הצוות נתקל בכוח אבטחה של החזבאללה והרג אותם. במקביל התברר שהחזבאללה שחררו את פורמן והוא בחזקת שגרירות צרפת בביירות. למעשה, תם הצורך במבצע בלבנון, אך הצוות הסתבך בלב שטח האויב בלבנון והמצב הפך מורכב בהרבה.

קישורים חיצוניים
----------------

* "בזמן אמת", במסד הנתונים הקולנועיים IMDb (באנגלית)
* "בזמן אמת", במסד הנתונים הקולנועיים KinoPoisk (ברוסית)
* "בזמן אמת", במיזם "אישים" לתיעוד היצירה הישראלית
* רותי זוארץ, מצולם בזמן אמת, באתר nrg‏, 22 בספטמבר 2004.
* מערכת וואלה! NEWS‏, חדל קשקשת ברשת, באתר וואלה!‏, 20 באוקטובר 2004.

הערות שוליים
------------

1. ↑  נילי ברקן, ‏זה תמיד ביחד, באתר גלובס, 19 באוקטובר 2004.
2. ↑  מערכת וואלה! NEWS‏, חדל קשקשת ברשת, באתר וואלה!‏, 20 באוקטובר 2004.
**ריינג'ר 1** (באנגלית: **Ranger 1**) הייתה המשימה הראשונה בתוכנית ריינג'ר של נאס"א. מטרת המשימה הייתה לבחון את הטכנולוגיות והכלים על הלוויין לפני שיגור משימות אל הירח. מטרה משנית הייתה לבצע מחקר חלקיקים ושדות במרחב הבין־פלנטרי. המשימה הצליחה חלקית עקב כשל בשלב האחרון של המשגר בשלב מאוחר במשימה.

מבנה הגשושית
------------

הגשושית הייתה ריינג'ר בלוק 1 בעלת בסיס משושה ברוחב 1.5 מטרים עליו הורכבו מוטות אלומיניום בצורה חרוטית לגובה 4 מטרים. שני לוחות סולאריים באורך 5.2 מטרים הורכבו על הבסיס ונפרשו לאחר השיגור. אנטנה מתכוונת הורכבה בתחתית הבסיס. הכלים המדעיים ושאר הרכיבים הורכבו על הבסיס ומוטות האלומיניום. הכלים כללו: טלסקופ ליימן־אלפא, מגנטומטר אדי־רובידיום, מנתח אלקטרוסטטי, גלאי חלקיקי אנרגיה לטווח בינוני, שני טלסקופים, תא מיינן לקרינה קוסמית, גלאי אבק קוסמי וסופרי סיניטילציית קרניÎX קוסמיות.

מערכת התקשורת כללה אנטנה לטווח רחוק, אנטנה לטווח בינוי ושני משדרים. האנרגיה החשמלית סופקה באמצעות שני לוחות סולאריים, סוללה במשקל 57 ק"ג ומספר סוללות קטנות על חלק מהכלים. השליטה על הגשושית הושגה באמצעות בקר זמן, חיישני ארץ ושמש ומנועים קטנים. הטמפרטורה נשמרה בצורה פאסיבית באמצעות לוחות זהב, צבע לבן ומשטחי אלומיניום מלוטשים.

משימה
-----

ריינג'ר 1 תוכננה להיכנס למסלול חנייה ארצי ואז להמשיך למסלול של 60,000 עד 1,100,000 ק"מ סביב כדור הארץ. מטרת המשימה הייתה לבחון מערכות וטכניקות שנדרשו למשימות עתידיות אל הירח.

ב־23 באוגוסט 1961 בשעה 06:02:00 UTC שוגרה ריינג'ר 1 בהצלחה למסלול החנייה המתוכנן אך מנועי השלב אג'ינה B לא פעלו והגשושית לא נכנסה למסלול המתוכנן. כאשר נפרדה הגשושית מהמשגר היא נכנסה למסלול לווייני נמוך וגובה מסלולה החל דועך. הגשושית חדרה לאטמוספירת ב־30 באוגוסט 1961. המשימה הוגדרה כהצלחה חלקית מפני שרבות ממטרות המשימה הושלמו למרות כישלונה המסלולי. חרף ההגדרה לא הושג מידע מדעי רב.

קישורים חיצוניים
----------------

* ריינג'ר 1 במסד הנתונים NSSDC. (באנגלית)

| תוכנית ריינג'ר |
| --- |
| 

|  |  |
| --- | --- |
| ריינג'ר 1 • ריינג'ר 2 • ריינג'ר 3 • ריינג'ר 4 • ריינג'ר 5 • ריינג'ר 6 • ריינג'ר 7 • ריינג'ר 8 • ריינג'ר 9 |  |

 |
**דנבלו** (**Danablu**) או **דנית כחולה** היא גבינה כחולה בעלת ניחוח עז העשויה מחלב פרה. במרקמה היא גבינה חצי רכה והיא לרוב מעוצבת בצורת תוף או לבנה. גוונה לבן או צהבהב, היא לחה מעט, והיא בעלת ציפוי אכיל. מכילה 25–30 % שומן (50–60 % יבשה) ועוברת תהליך ייבוש במשך 8–12 שבועות.

בטרם תחילת תהליך היישון, משתמשים בחוטי או מוטות נחושת כדי לחרוץ את הגבינה ולפזר בתוכה באופן אחיד את עובש הרוקפור. ניתן לראות את החורים גם לאחר שפורסים את גלגל הגבינה המוכן.

דנית כחולה הומצאה בראשית המאה ה-20 על ידי יצרן גבינות דני בשם מריוס בואל במטרה לחקות גבינה בסגנון רוקפור. לדנית כחולה יש טעם עדין יותר מהרוקפור, אך היא מלוחה במיוחד.

לרוב מגישים את הגבינה מפוררת מעל סלט או כקינוח של גבינה עם פירות. בדנמרק נהוג להגיש אותה על לחם או ביסקוויטים.

הדנית הכחולה היא אחת משתי הגבינות היחידות המאושרות על ידי האיחוד האירופי כקניינה הרוחני של דנמרק. משמעות האישור היא שרק בדנמרק ניתן לייצר את הגבינה וכן רק עם חלב דני במחלבות מאושרות המייצרות את הגבינה בהתאם להגדרות הגבינה שהובאו כאן.

ראו גם
------

* גבינה כחולה

קישורים חיצוניים
----------------

ויקישיתוף מדיה וקבצים בנושא **דנבלו** בוויקישיתוף
**מירון בלייברג** (נולד ב-9 בפברואר 1955 בחיפה) הוא מאמן כדורגל ישראלי.

בלייברג החל את קריירת הכדורגל שלו בקבוצת הנוער של מכבי חיפה. לאחר שלא קיבל מעמד של ספורטאי פעיל החליט להתנדב לקורס חובלים בסיומו שירת בסטי"ל ובהמשך אף פיקד על ספינת דבור. בעת שירותו בצה"ל שיחק בנבחרת חיל הים ולאחר מכן החל לאמן כדורגל. בשנות ה-80 אימן בקבוצת הפועל קריית חיים. 

את קריירת האימון שלו מחוץ לישראל החל בקבוצת הנוער של מלבורן ויקטורי ולאחר מכן עלה לאמן את הקבוצה הבוגרת. לאחר מכן עבר לאמן קבוצות מליגה ה-NSL, היידלברג יונייטד, בריסביין ליונס ונורת' סטאר. במהלך עבודתו כמאמן באוסטרליה הוא גם הפך לאיש עסקים מצליח מאוד והוא כיום בעל תחנת דלק ומפעל לייצור שטיחים. בשנת 2005, עם הקמת הליגה האוסטרלית, יונדאי אוסטרליה A, הוא חתם בקבוצת קווינסלנד רואר. לאחר עונה בקווינסלנד חתם בשנת 2009 בגולד קוסט יוניטד, ועזב אותה בפברואר 2012, אחרי ויכוח עם הבעלים, עשרה ימים לפני שהתאחדות הכדורגל של אוסטרליה שללה את רישיון הקבוצה. ב-2013, הוא החל לאמן את אוקליי קנונס בליגה השנייה באוסטרליה.

קישורים חיצוניים
----------------

* פרופיל, באתר WorldFootball.net
* פרופיל המאמן, באתר Transfermarkt
* יעקב זיו, "מוריניו הישראלי" כובש את אוסטרליה, באתר nrg‏, 21 בספטמבר 2006
* רז אמיר, ‏מירוניו: על מאמן ישראלי שמשגע את אוסטרליה, באתר ONE‏, 27 בינואר 2012
**שלגיה ושבעת הגמדים** (בגרמנית: **Schneewittchen und die 7 Zwerge**) הוא סרט גרמני משנת 1955, המבוסס על אגדה בעלת אותו שם מאת האחים גרים.

עלילה
-----

היה היה פעם בממלכה המלכה ילדה בת וקראה לה שלגייה, אך בעת הלידה המלכה הלכה לעולמה, שנים לאחר מכן נישא המלך לאישה אחרת, אשתו החדשה הייתה יפה אך בעלת לב אבן.

המלכה החדשה למדה קסמים ועסקה בכישוף, מדי יום היא שאלה את ראי הקסמים שלה את השאלה: "ראי, ראי שעל הקיר, מי הכי יפה מכולן?", אחרי שנים חשף הראי ששלגייה גדלה ונהייתה ליפה מכולן, אחרי כן המלכה הרגה את המלך והחלה לאלץ את שלגייה לשמש כשפחה והעבידה אותה בעבודות ניקיון. זמן קצר לאחר מכן נסיך ממדינה שכנה ושומע את שלגייה שרה בגינת הארמון, הוא מטפס על חומות הארמון על מנת לראות אותה ומתאהב בה, המלכה שומעת אותם. היא מגלה שללב של שלגיה יש סגולות היכולות לגרום לה להישאר יפה וצעירה לנצח. היא פוקדת על ראש משמר הארמון להתחזות לצייד, לקחת את שלגייה ליער ולהרוג אותה. כהוכחה שאכן ביצע זאת היא מצווה עליו להביא לה את לבה של שלגייה ואת בגדייה המוכתמים בדם. הוא חש סלידה מפקודה זאת אך עם זאת הוא לוקח את שלגייה ליער שם היא הולכת לקטוף פרחים. כשהוא שולף את חרבו הוא מרגיש שאינו מסוגל לבצע זאת. הוא מתחנן למחילתה של שלגייה והשניים מתכננים את זיוף מותה. היא בורחת למעמקי היער והוא מחזיר למלכה לב של אנטילופה במקום במסווה של ליבה של שלגייה. כשהיא ביער שלגייה מרגישה עייפה ותשושה והחיות היער מובילות אותה לבקתת עץ קטנה, היא מגלה שהדלת בה אינה נעולה והיא נכנסת פנימה. כל הפריטים בבקתה קטנים במיוחד והיא מניחה שגרים בה ילדים קטנים. היא מנקה ומסדרת את הבית.

היא עולה במעלה הבקתה ומגלה שבע מיטות קטנות ועליהן שבעה שמות מגולפים עליהן: דוק, רגזני, עליזי, ישנוני, ביישני, אפצ'י ושטיא. שלגייה נופלת לשנתה מעל שבעת המיטות ונרדמת. במכרה יהלומים המרוחק מספר קילומטרים מהבקתה עובדים הגמדים המתגוררים בה. כשהם חוזרים הביתה מהעבודה שטיא הוא הראשון שעולה למעלה ורואה את שלגייה במיטות. הגמדים מוקסמים מיופיה. אחרי כן שלגייה מתעוררת ומספרת להם את סיפורה. הגמדים מעוניינים לתת לשלגייה להישאר לגור בביתם מלבד זעפני שמביע עוינות. כשהגמדים רואים ששלגייה יודעת לבשל הם משתכנעים שהם מעוניינים שהיא תישאר. באותו לילה הם עורכים מסיבה לכבוד שלגייה. כשהמלכה מדברת עם הראי שלה נחשף בפניה כי שלגייה ישנה בחיים וחיה עם שבעת הגמדים. במעבדה המכושפת השלה המלכה מכינה שיקוי שהופך אותה למכשפה זקנה. המכשפה מרעילה תפוח ונוסעת לבקתת הגמדים. המלכה בתחפושת מביאה לשלגייה תפוח בטענה שהגמדים הזמינו אותו. כששלגייה לא מעוניינת לטעום מן התפוח היא חותכת אותו לשתיים ומביאה לשלגייה את החלק האדום, לאחר שהיא נוגסת מן התפוח היא נופלת על הקרקע כמתה, הגמדים שמים אותה בארון זכוכית, הנסיך מבקש מן הגמדים לקחת ארון הזכוכית לטירה שלו והגמדים מסכימים, כאחד הגמדים נופל שלגייה מתעוררת, הנסיך מציע לה נישואים והם מתחתנים ביער.

קישורים חיצוניים
----------------

* "שלגיה ושבעת הגמדים", במסד הנתונים הקולנועיים IMDb (באנגלית)
* "שלגיה ושבעת הגמדים", באתר AllMovie (באנגלית)
* "שלגיה ושבעת הגמדים", במסד הנתונים הקולנועיים KinoPoisk (ברוסית)
**אריק איגורוביץ' שוראנוב** (בגרמנית: **Erik Ihorovych Shuranov**, באוקראינית: **Ерік Ігорович Шуранов**; נולד ב-22 בפברואר 2002 בבמברג שבגרמניה) הוא כדורגלן גרמני-אוקראיני המשחק בעמדת החלוץ במכבי חיפה.

קריירת מועדונים
---------------

שוראנוב גדל במחלקת הנוער של נירנברג. בשנת 2020 החל לשחק בקבוצה הבוגרת של המועדון, ששיחקה בבונדסליגה השנייה.

ב-23 במאי 2023 נרכש על ידי מכבי חיפה תמורת כ-900,000 אירו, וחתם על חוזה לשלוש עונות. בשל שורשיו היהודיים, הוא לא נחשב כזר.

ב-18 ביולי כבש שער בכורה בקבוצה במסגרת מוקדמות ליגת האלופות בניצחון הביתי 1–2 על אלופת מלטה חאמרון ספרטנס. ב-3 בספטמבר ערך הופעת בכורה בליגת העל, בניצחון 1-2 על הפועל ירושלים.

קריירת נבחרות
-------------

### אוקראינה

בין השנים 2018-2019 שיחק בנבחרות הנערים ונוער של אוקראינה.

### גרמניה

בשנת 2021 החל לשחק בנבחרת גרמניה הצעירה עד גיל 21.

תארים
-----

**מכבי חיפה**

* אלוף האלופים: 2023

קישורים חיצוניים
----------------

* אריק שוראנוב, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  ברוך הבא, אריק!, באתר Maccabi Haifa FC - The Official Page
**סבכי ניצי** (שם מדעי: *Sylvia nisoria*) הוא מין של ציפור שיר מהסוג סבכי שבמשפחת הסבכיים. גודלו 17-15.5 ס"מ ומשקלו 22–30 ג'. דוגר בשיחים גבוהים, ולעיתים אף חולק את נחלתו עם חנקן אדום-גב.

בישראל נודד לא נדיר, בעיקר בחודש מאי לקראת סוף האביב, אז הוא מתרכז לעיתים קרובות סביב עצי תות שאת פירותיו הוא חובב. בסתיו הוא נדיר יותר, אז נצפים בעיקר פרטים צעירים מעטים.

תיאור המראה החיצוני
-------------------

### זכר

עינו של הסבכי צהובה ובוהקת, ומקורו שחור עם בסיס תחתון לבן. הסנטר, החזה, הבטן והתת-שת ממפוספסים בפסים אפורים על רקע לבן. הכיפה, הגב והזנב בצבע אפור-עופרת, וקצות הזנב עם נגיעה של לבן. רגליו ירוקות-חומות, והכנף אפורה-חומה עם כמה פסים לבנים.

### נקבה

הנקבה דומה לזכר אך דהויה יותר, ובמקום פסי רוחב (כמו של הזכר) ישנם סהרונים אפורים. טבעת העין פחות צהובה משל הזכר. הרגליים ירוקות-חומות.

### צעיר

הסבכי הצעיר חום כולו, ובתת-שת יש לו סהרונחם חומים בהירים. בעל-שת יש קשקשים בהירים. השוליים של הכנף בהירים והעין שחורה. ליד העין יש כתם טיפה יותר כהה, ורגליו אפורות חומות.

תפוצה
-----

אזור התפוצה בקיץ של הסבכי הניצי מתחיל באירופה, דרך מרכז אסיה ועד למונגוליה במזרח; והוא חורף באפריקה.

קישורים חיצוניים
----------------

* סבכי ניצי, באתר GBIF (באנגלית)

הערות שוליים
------------

1. ↑  סבכי ניצי באתר הרשימה האדומה של IUCN
2. ↑  סבכי ניצי, באתר www.discus.co.il
3. 1 2 3 4  קיליאן מולארני, לארס סוונסון, דן צטרסטרום, פיטר ג'. גרנט, לקסיקון מפה: הציפורים - המדריך השלם לציפורי אירופה וישראל, עריכה: דן אלון, יוסי לשם, אבי ארבל, מפה הוצאה לאור, 2003
4. ↑  אתר הצפרות הישראלי - סבכי ניצי
5. ↑  ד"ר יואב פרלמן, סבכי ניצי-אתר הצפרות הישראלי, באתר www.birds.org.il
**מנהרת ויקטוריה** היא מנהרת מטען תת-קרקעית שנחפרה בעיר ניוקאסל על הטיין שבבריטניה ונפתחה לשימוש בשנת 1842. היא ננטשה בשנת 1860, אך במלחמת העולם השנייה שימשה כמקלט מפני התקפות אוויר. כיום משמש חלק ממנה כמוזיאון.

המנהרה
------

המנהרה, באורך של 3.9 קילומטר, נבנתה ממכרה הפחם ליזס (Leazes) אל גדת נהר הטיין. היוזמה לחפירתה עלתה לאחר שבעלי המכרה נוכחו בקושי להוביל פחם ממנו דרך רחובותיה הצרים של העיר אל גדת הנהר, כדי להובילו משם בכלי שיט. לכך התווספו קשיים מעשיים אחרים, שעשו את הובלת הפחם בדרך זו ללא כלכלית.

המנהרה נחפרה ונבנתה במהלך שלוש שנים (1839-‏1842). כ-200 עובדים עסקו בבנייתה. דפנותיה רוצפו באבן והותקנה בה תקרת קשת של לבנים שתמכה בגגה. גובהה היה 2.26 מטר ורוחבה 1.91 מטר. ככזו היא התאימה למידותיו של קרון הובלת פחם סטנדרטי של התקופה. הקרונות גלשו בשיפוע על גבי פסים בכח הכובד מפי המנהרה אל המוצא ממנה, שהמרחק האנכי ביניהם היה 68 מטר. לאחר שרוקנו מתכולתם נמשכו הקרונות הריקים חזרה אל הכניסה למנהרה על ידי כבל שחובר למנוע קיטור. המנהרה נפתחה בטקס חגיגי ב-7 באפריל 1842 ונקראה על שם המלכה הצעירה והפופולרית של בריטניה, ויקטוריה.

פתיחת המנהרה הביאה להוזלה משמעותית בהובלת הפחם מהמכרה אל הנהר, אך המכרה עצמו לא היה מצליח באותה מידה והוא נסגר ב-1860. כך, המנהרה פעלה במשך 18 שנים בלבד. לאחר מכן ננטשה ונותרה בעלטה במשך שנים רבות. ב-1878 נהרס הקטע הסופי של המנהרה שהוביל אל נהר הטיין.

### במלחמת העולם השנייה

לקראת מלחמת העולם השנייה ננקטו בערי בריטניה צעדים להגנה אזרחית על האוכלוסיה מפני הפצצות. בניוקאסל פעל מנהדס העיר להפוך את מנהרת ויקטוריה למקלט ציבורי שיוכל להכיל על פי הערכה עד ל-9,000 איש. עבודות ההכשרה של המנהרה כללו ניקיון וסיוד חלקי. נבנו בה רצפת בטון חדשה ומספר קירות הדף, למקרה של חדירת פצצה לתוכה. נפרצו שבע כניסות נוספות למנהרה, הותקנה תאורה חשמלית והוצבו בה כ-500 דרגשי עץ וכן שירותים כימיים ליד הכניסות. 

לאחר תום המלחמה נחסמו כל הכניסות למנהרה פרט לאחת ורוב תכולתה הוצאה ממנה, ושוב היא ננטשה לשנים רבות. ב-1954 נשקל השימוש בה כמקלט מפני התקפות בנשק גרעיני.

### שימור וסיורים

בשנת 1998 נפתחה המנהרה לראשונה לסיורים. ב-2006 הצליחה עיריית ניוקאסל להשיג מימון לשיקום ושימור המנהרה ופתיחתה לציבור. קטע של כ-700 מטר מנתיב המנהרה נפתח לסיורים והותקנה בו תצוגה אור-קולית.

קישורים חיצוניים
----------------

ויקישיתוף מדיה וקבצים בנושא **מנהרת ויקטוריה** בוויקישיתוף
* כתבה על המנהרה, באתר חדשות ה-BBC, ‏2013
* סרטון על המנהרה, באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315590459
* WorldCat (עם VIAF): 315590459

 |
**אליפות וימבלדון 1908** הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-22 ביוני והסתיימה ב-3 ביולי. תוכנית התחרות כללה תחרויות גברים, תחרויות נשים ותחרויות זוגות גברים. באליפות וימבלדון 1907 טניסאים בריטיים לא זכו באף תואר. לתחרות 1908 רוב אלופי שנה שעברה לא התייצבו וטניסאים בריטיים ניצלו את ההזדמנות וניצחו בתחרויות.

התחרות
------

### תחרות הגברים

ארתור גור, מנצח תחרות הגברים
התחרות נערכה בשני שלבים. בשלב הראשון המתחרים חולקו ל-8 בתים. מנצח השלב הראשון היה אמור להתמודד מול מנצח אליפות וימבלדון 1907 על התואר. לתחרות זו נרשמו 64 טניסאים, מהם 48 מבריטניה. בגמר תחרות הגברים ארתור גור ניצח את הרברט רופר-בארט ב-5 מערכות. מכיוון שנורמן ברוקס (מנצח אליפות וימבלדון 1907) לא התייצב למשחק הקובע, ארתור גור זכה בניצחון טכני. כך הוא זכה בתואר נוסף (בפעם הראשונה הוא זכה בשנת 1901).

### תחרות הנשים

שרלוט קופר, מנצחת תחרות הנשים
בתחרות הנשים השתתפו 30 טניסאיות (מהן 29 בריטיות) שחולקו ל-2 בתים. בגמר התחרות שרלוט קופר (מנצחת תחרות בשנת 1895, 1896, 1898, 1901) נפגשה עם אגנס מורטון וניצחה אותה ב-2 מערכות. מכיוון שמיי סטן (מנצחת אליפות וימבלדון 1907) לא התייצבה למשחק הקובע, שרלוט קופר זכתה בניצחון טכני.

### תחרות הזוגות

בתחרות הזוגות השתתפו 34 זוגות שהתחרו על הזכות להתמודד על התואר במשחק נגד מנצחי אליפות וימבלדון 1907. מכיוון שנורמן ברוקס, שהיה חלק מהצמד המנצח בשנה הקודמת, לא נרשם לתחרות היה ברור שמנצחי השלב הראשון יהיו אלופים. לתחרות נרשמו זוגות טניסאים ממספר מדינות, כמו בתחרות הגברים. בגמר התחרות הזוג שכלל את טוני וילדינג (אוסטרליה), שהיה שותפו של נורמן ברוקס בשנה הקודמת, ויאשיהו ריצ'י (בריטניה) ניצח את הבריטים ארתור גור והרברט רופר-בארט ב-4 מערכות. כך טוני וילדינג זכה בתואר השני ברציפות בתחרות זוגות.

קישורים חיצוניים
----------------

* האתר הרשמי של אליפות וימבלדון
* תוצאות משחקי גברים
* תוצאות משחקי זוגות
* תוצאות משחקי נשים

| אליפות וימבלדון |
| --- |
| 

|  |
| --- |
| 
1877 • 1878 • 1879 • 1880 • 1881 • 1882 • 1883 • 1884 • 1885 • 1886 • 1887 • 1888 • 1889 • 1890 • 1891 • 1892 • 1893 • 1894 • 1895 • 1896 • 1897 • 1898 • 1899 • 1900 • 1901 • 1902 • 1903 • 1904 • 1905 • 1906 • 1907 • 1908 • 1909 • 1910 • 1911 • 1912 • 1913 • 1914 • ~~1915~~ • ~~1916~~ • ~~1917~~ • ~~1918~~ • 1919 • 1920 • 1921 • 1922 • 1923 • 1924 • 1925 • 1926 • 1927 • 1928 • 1929 • 1930 • 1931 • 1932 • 1933 • 1934 • 1935 • 1936 • 1937 • 1938 • 1939 • ~~1940~~ • ~~1941~~ • ~~1942~~ • ~~1943~~ • ~~1944~~ • ~~1945~~ • 1946 • 1947 • 1948 • 1949 • 1950 • 1951 • 1952 • 1953 • 1954 • 1955 • 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 • 1993 • 1994 • 1995 • 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • ~~2020~~ • 2021 • 2022 • 2023 |

 |
**בלש בעל כרחו** (באנגלית: **The Man from the Diners' Club**) הוא סרט קומדיה אמריקאי משנת 1963 עם דני קיי וטלי סוואלס בתפקידים הראשיים.

זה סרטו האחרון של דני קיי בתפקיד ראשי.

תקציר העלילה
------------

ארנולד "ארני" קלנק (דני קיי) עובד כפקיד בחברת כרטיסי האשראי דיינרס קלאב. הוא עצבני בגלל הרעש שהוא שומע כל הזמן מה"מחשב" של החברה וזקוק לתרופות הרגעה. הוא מאורס ללוסי (מרתה הייר) מזכירת הבוס מר מרטינדייל (אוורט סלואן). הם עומדים להתחתן לאחר שארני דחה זאת ארבע פעמים. תפקידו של ארני הוא לאשר בקשות הצטרפות לחברה.

"פוטס" פולארדוס (טלי סוואלס) הוא עבריין מורשע על העלמות מס. הוא מעוכב יציאה ורוצה להגיע למקסיקו סיטי שם נמצא כספו בכספת. יש לו מכון כושר "Sweet Shop" המשמש להלבנת כספים ומנוהל על ידי עוזרו, ג'ורג' (ג'ורג' קנדי).

חברתו, "שוגר פאי" (קארה ויליאמס) מציעה לו להגיש בקשת חברות ב"דיינרס קלאב". ארני המבולבל מאשר זאת לפני שהוא רואה על הלוח שפולארדוס ברשימת מסורבי בקשות. כעת מטרתו לבטל את האישור. הוא נכנס לחדר ה"מחשב" המלא באלפי אישורים ומנצל את העובדה שהמפעילה אלן (אן מורגן גילברט) יצאה להפסקת צהרים. בסופו של דבר כל האישורים מתעופפים ואלן שחוזרת מההפסקה, מתעלפת.

ארני מחליט לבלוש ולגנוב את כרטיס האשראי שאישר. הוא מגיע למכון הכושר ומבקש להתקבל כמאמן כושר. ג'ורג' מסתכל על רגליו ורואה שכף הרגל השמאלית שלו גדולה מהימנית ומיד מתגבשת תוכנית למילוט פולארדוס. פולארדוס יקנה זוג כרטיסים למקסיקו בכרטיס האשראי של ארני. ארני יוחזק במכון ותבויים שרפה בה הוא יישרף וגופתו תזוהה כזו של פולארדוס בגלל צורת כפות הרגליים.

ארני מנסה בכל מיני הזדמנויות לגנוב את כרטיס האשראי של פולארדוס אך נכשל. למכון נכנס פקיד בכיר מ"דיינרס" וארני מתחפש למסז'אזיסט ומעניק לו "עיסוי" טראומטי. בין כל הבעיות האלה אמור ארני גם להינשא ללוסי. פולארדוס מסביר לארני את תוכניתו השטנית.

פולארדוס מבחין בסוכני FBI מתצפתים על המכון ומוצא דרך להתחמק משם. הוא מזמין 50 שליחים עם אופנים ויוצא אתם מהמכון. הבלשים לא מזהים אותו בין כל הרוכבים. בינתיים מצליח ארני להשתחרר, מגיע לטקס החתונה וביחד עם לוסי הוא נכנס למכונית, רודף אחרי פולארדוס וחברתו בדרך לשדה התעופה וגורם לו לעצור ולהיתפס.

ארני מתפרסם בכל העיתונים ומקבל העלאה בחברה לעבוד במחלקת הבלשים.

צוות השחקנים
------------

| שם השחקן/ית | שם הדמות | הערות |
| --- | --- | --- |
| דני קיי | ארני קלנק | פקיד בדיינרס קלאב |
| טלי סוואלס | פוטס פולארדוס | עבריין |
| קארה ויליאמס | שוגר פאי | חברתו של פולארדוס |
| מרתה הייר | לוסי | ארוסתו של ארני |
| ג'ורג' קנדי | ג'ורג' | סגנו של פולארדוס |
| אוורט סלואן | מרטינדייל | הבוס של ארני |
| אן מורגן גילברט | אלה טראסק | אחראית מחשב בדיינרס קלאב |
| הווארד קיין | קלוד בסניו | פקיד בדיינרס קלאב |

קישורים חיצוניים
----------------

* "בלש בעל כרחו", במסד הנתונים הקולנועיים IMDb (באנגלית)
* "בלש בעל כרחו", באתר AllMovie (באנגלית)
* "בלש בעל כרחו", באתר Rotten Tomatoes (באנגלית)
* "בלש בעל כרחו", במסד הנתונים הקולנועיים KinoPoisk (ברוסית)
* קדימון לבלש בעל כרחו, באתר יוטיוב
* בלש בעל כרחו, באתר TCM
**מעבר ליערעבות** (באנגלית: **Beyond the Deepwoods**) הוא ספר פנטזיה לילדים, הראשון בסאגת טוויג, בסדרה "קורות קצעולם". הספר נכתב במקור באנגלית על ידי פול סטיוארט וכריס רידל ופורסם לראשונה בשנת 1998.

עלילה
-----

הספר מספר את סיפורו של טוויג ורג'יניקס, ילד שגודל על ידי טרולי יער. כבר מילדותו הוא מרגיש שאינו שייך, והדבר גם נראה לעין - בשונה מטרולי יער הוא גבוה ורזה. באחד הימים כשאביו של טוויג, טום-טום, מחליט לקחת אותו למקום העבודה שלו (כריתת אלונידם), הם פוגשים בפיראט רקיע. כשפיראט הרקיע רואה את טוויג הוא מציע לו לעבוד בספינת הרקיע שלו. טום-טום מסרב מיד להצעה, אך כשהם חוזרים הביתה הם מחליטים שטוויג יצטרך להתרחק מהכפר שלהם לזמן מה, כי הם חוששים שפיראט הרקיע יבוא לקחת את טוויג בכח. טוויג יוצא לכיוון בית דודתו. לפני הליכתו, מספרת לו אימו שהיא אינה אמו האמיתית, ושהיא וטום-טום מצאו אותו יום אחד בכפר והחליטו לאמץ אותו. כמו כן היא מזהירה אותו שלא ירד מהשביל. כשטוויג הולך ביער הוא בטעות יורד מהשביל והולך לאיבוד. הספר עוקב אחר מסעו ביערעבות המסוכן, ומפגשיו הרבים עם יצורים מסוכנים השוכנים ביער עבות, כמו קרפד האלי, מוצצרקב ותולעת מרחפת. הוא צופה בבקיעתה של ציפורסעד, שמחויבת לשמור עליו. הוא מגיע אל כפר טבחנים ומושבת גיילגובלינים, אבל לכל מקום שהוא הולך הוא כל הזמן מרגיש שהוא לא מתאים עד שהוא לבסוף פוגש פיראטי רקיע שנלכדו בסערה. הוא מגלה שהקפטן הוא למעשה אביו, ורוצה להישאר איתם, אך הם משאירים אותו מאחור. לקראת סוף הספר, טוויג הולך באדמותסוף - צוק ענק ששוכנות בו רוחות. הוא פוגש שם את הגלואמגלוזר - יצור אגדי ששוחרר בטעות על ידי אביו שנים לפני כן. הגלואמגלוזר גורם לו לקפוץ מהקצה, אך ציפורסעד תופס אותו ומשליך אותו על הספינה של אביו. כשהוא מתאושש, אביו מגלה שהוא אכן בנו, וטוויג מצטרף לצוות.

| **קורות קצעולם** |
| --- |
| ספרים ראשיים | מעבר ליערעבות • רודפתסערה • חצות מעל סנקטפראקס • קללת הגלואמגלוזר • אחרון פיראטי הרקיע • ווקס • קרחופשי • אבירי החורף • התנגשות ספינות הרקיע • המגילות האבודות • בני האלמוות |
| ספרים משניים | זאב העננים • נווט האבן • מפות קצעולם |
| סופרים | פול סטיוארט • כריס רידל |

קישורים חיצוניים
----------------

* 
* מעבר ליערעבות, באתר OCLC (באנגלית)
**ג'יין לת'רופ סטנפורד** (25 באוגוסט 1828 – 28 בפברואר 1905) הייתה בין המייסדים של אוניברסיטת סטנפורד יחד עם בעלה, לילנד סטנפורד. הם ייסדו את האוניברסיטה ב-1891 לזכר ילדם היחיד, ללאנד סטנפורד הבן. אחרי מות בעלה ב-1893 היא מימנה וניהלה את האוניברסיטה כמעט לבדה עד מותה ב-1905.

שנותיה הראשונות ונישואים
------------------------

ג'יין לת'רופ הייתה בתם של החנווני דייר לת'רופ וג'יין אן (שילדס) לת'רופ. היא למדה באקדמיה האלבנית לבנות, בית הספר לבנות הוותיק ביותר במדינה. היא נישאה ללילנד סטנפורד ב-30 בספטמבר 1850, והתגוררה איתו בפורט וושינגטון, ויסקונסין, שם למד משפטים מאז 1848.

הזוג סטנפורד גרו בפורט וושינגטון עד שב-1852 שרפה כילתה את אוסף ספרי המשפטים של בעלה ודברים אחרים, ואז חזרו לאלבני. לילנד עבר לקליפורניה כדי להצטרף לאחיו בעסקי מסחר הקשורים להבהלה לזהב בקליפורניה, בזמן שג'יין נשארה באלבני עם משפחתה. הוא חזר ב-1855, ושנה לאחר מכן הם עברו לסן פרנסיסקו, שם הוא עסק בעסקי מסחר בקנה מידה גדול. לילאן היה בין המייסדים של הסנטרל פסייק רייל רואוד, וכיהן כנשיא שלו מ-1861 עד מותו בשנת 1893. הוא היה גם הנשיא של הסאות'רן פסיפיק רייל רואוד מ-1868 עד שהודח מהתפקיד על ידי קוליס הנטינגטון פוטר בשנת 1890.

אוניברסיטת סטנפורד
------------------

אחרי מות בנם היחיד לילאנד סטנפורד הבן, ב-1884 בזמן טיול באיטליה, לילאנד האב פנה אל אשתו ואמר "הילדים של קליפורניה יהיו ילדינו". אז הם ייסדו את אוניברסיטת לילאנד סטנפורד הבן לזכר בנם. האוניברסיטה נפתחה ב-1891,. אחרי מותו של לילאנד האב ב-21 ביוני 1893, ג'יין ניהלה את האוניברסיטה. האוניברסיטה ספגה מספר בעיות כלכליות בגלל מותו של לילאנד, והנאמנים דגלו סגירה זמנית של האוניברסיטה עד שאפשר יהיה לפתור בעיות מס וסוגיות משפטיות, אך היא התעקשה שהאוניברסיטה תמשיך לפעול. במהלך השנים שלאחר מכן היא הפעילה את האוניברסיטה כאילו היה זה ביתה שלה; תשלום משכורות מתוך מהכסף האישי שלה ולמשכן את תכשיטיה כדי לשמור על תוכנית הבנייה של האוניברסיטה.

קישורים חיצוניים
----------------

ויקישיתוף מדיה וקבצים בנושא **ג'יין סטנפורד** בוויקישיתוף
* ג'יין סטנפורד, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1274883113
* ISNI: 0000 0000 2124 2544
* LCCN: n50053711
* SNAC: w66q20fh
* ULAN: 500449122
* VcBA: 495/180610
* VIAF: 43083378
* WorldCat: lccn-n50053711

 |
שגיאות פרמטריות בתבנית:סרט   
פרמטרים [ קישור ] לא מופיעים בהגדרת התבנית 

**בעל זבוב** (באנגלית: **Lord of the Flies**) הוא סרט קולנוע אמריקאי מסוגת סרט הרפתקאות דיסטופי המבוסס על ספר בשם זה משנת 1954 מאת הסופר ויליאם גולדינג שזכה בפרס נובל לספרות בשנת 1983.

זה העיבוד הקולנועי השני של הספר. העיבוד הראשון הופק ב-1963 בבימויו של פיטר ברוק.

הסרט צולם בהוואי וקיבל ביקורות מעורבות בעיקר בגלל סטייתו מהסיפור המקורי אבל הוא הצליח באופן מסחרי והפך לסרט פולחן.

תקציר העלילה
------------

מטוס ובו 24 קדטים צעירים של אקדמיה צבאית מתרסק לים ליד אי מרוחק. הנערים מצליחים להגיע לאי ביחד עם הקברניט המבוגר והפצוע, קפטן בנסון.

לאחר התאוששות הם מתחילים להתארגן. ראלף "הקולונל" (בלת'זר גטי) נבחר להיות המנהיג ומשימתו העיקרית היא להבעיר מדורה שתוכל לגלות אותם למחפשים מהאוויר. בנסון הפצוע עוזב אותם בלילה, מגיע למערה ונשכב בתוכה.

כעבור זמן קצר קורא תגר על מנהיגותו נער בשם ג'אק (כריס פור), נער כריזמטי הסוחף כמעט את כל הנערים אליו. הם צובעים את פניהם, מחדדים את מקלות העץ מתעסקים בציד ומזניחים את המדורה. אחד מהם נכנס למערה חשוכה, נתקל בבנסון ודוקר אותו. הוא ורץ להודיע לחבריו כי יש במערה מפלצת. הם נפחדים ושמים בפתח המנהרה ראש של חזיר שצדו כדי שיגן עליהם מהמפלצת. הראש מושך זבובים והם מכנים אותו "בעל זבוב".

לבסוף נשאר ראלף עם סימון (ג'יימס באדג' דייל) ונער שמנמן המכונה "פיגי" (חזרזיר) (דנואל פיפולי). לסימון יש מקל זוהר והוא נכנס איתו למערה ומבחין בבנסון. הוא רץ להודיע לחבורה הפראים אך הם חושבים שהוא המפלצת והורגים אותו.

ראלף מגיע עם "פיגי" לפגישה עם הציידים הפראים ו"פיגי" נואם בפניהם שיש לשתף פעולה כדי שיחלצו אותו מהאי. בתגובה הם זורקים עליו סלע והורגים אותו.

ג'אק מתנהג כדיקטטור ומשליט שלטון קפדני על כולם. חייבים להישמע רק לפקודותיו והסוטים מכך מולקים לעיני כולם.

ראלף נשאר לבד אך הפראים רוצים לתפוס ולרצוח אותו. הם מבעירים אש במקומות רבים באי והוא רץ על נפשו לעבר החוף.

ראלף נמלט על נפשו מהפראים המנסים לרוצחו. הוא נס בין להבות האש ומגיע בשארית כוחותיו לחוף שם הוא נתקל בקצין אמריקאי ובקבוצת חיילים שראו את האש והגיעו לאי. הקצין מסתכל בתימהון על ראלף הפורץ בבכי ומעליו קבוצת הציידים הנראים כמו פראים ילידי האי.

קישורים חיצוניים
----------------

* 

* אתר האינטרנט הרשמי של בעל זבוב

* "בעל זבוב", במסד הנתונים הקולנועיים IMDb (באנגלית)

* "בעל זבוב", באתר נטפליקס

* "בעל זבוב", באתר AllMovie (באנגלית)

* "בעל זבוב", באתר Rotten Tomatoes (באנגלית)

* "בעל זבוב", באתר Box Office Mojo (באנגלית)

* "בעל זבוב", באתר אידיבי

* "בעל זבוב", במסד הנתונים הקולנועיים KinoPoisk (ברוסית)
* קדימון לסרט "בעל זבוב", באתר יוטיוב
המונח **פְּסוּקִית** משמש בכמה דיסציפלינות שונות. הוראתו היסודית היא פסוק משנֶה (או משפט משנה), חלקו של פסוק (או של משפט), פסוק קטן (או משפט קטן). המילה 'פסוקית' היא תוצאת הקטנה על פי גזירה קווית של בסיס + סופית של הצורן הסופי ־ִית – 'פסוקית', פסוק קטן ומשני ביחס לפסוק הרגיל.

פסוקית בתורת תחביר
------------------

בתורת התחביר (סינטקסיס) ה**פסוקית** (מכונה גם משפט משועבד) היא חלק ממשפט מורכב, ובאה במקום אחד החלקים התחביריים של האיבר העיקרי במשפט המורכב. לדוגמה: המשפט המורכב "ידוע ש-העישון מזיק לבריאות" מכיל משפט בתוך משפט: "העישון מזיק לבריאות". משפט משנה זה הוא פסוקית, ומאחר שהיא מחליפה את הנושא באיבר העיקרי של המשפט, "ידוע ש[דבר מה]", הריהי פסוקית נושא.

במשפט המורכב יכולות פסוקיות להחליף כל אחד מהחלקים התחביריים של האיבר העיקרי, ובהתאם נקראת הפסוקית כשם החלק שהיא באה במקומו: פסוקית נושא, פסוקית נשוא, פסוקית מושא, פסוקית לווי ופסוקית תיאור. פסוקית תיאור עשויה להיות: פסוקית זמן, פסוקית מקום, פסוקית מידה, פסוקית סיבה, פסוקית תכלית, פסוקית תנאי, פסוקית ויתור, פסוקית מצב, פסוקית אופן וכיו"ב).

פסוקית בפרוזה ושירה (ספרות)
---------------------------

בפרוזה, ה**פסוקית** מתארת חצי פסוק או צלע של פסוק, ומשמעות המונח היא פסוק קטן ומשני ביחס לפסוק הרגיל.

ראו גם
------

* פסוק (לוגיקה)
* משפט משועבד

לקריאה נוספת
------------

* אפרים חזן, **פרקים בתולדות הלשון העברית**, אוניברסיטה הפתוחה, אוגוסט 2003, עמ' 63 (פסוקית בפרוזה).

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פסוקית** |

הערות שוליים
------------

1. ↑  מרדכי יואלי, **תורת התחביר**, מהדורה שישית, ישראל: יסודות, 1961, עמ' 125
2. ↑  מתוך אבן שושן ערך פסוקית: "הפרוזה השקולה מפוסקת לפסוקיות על ידי סימן הפסק".
איור היפוגריף.
"רוג'ריו מציל את אנג'ליקה"; ציור משנת 1819 מאת הצייר ז'אן-אוגוסט-דומיניק אנגר, המתאר את הסצנה מ"אורלנדו המטורף" שבה רוג'ריו, רכוב על גבי **היפוגריף**, מציל את אנג'ליקה.
ה**היפוגריף** הוא יצור מיתולוגי, צאצא של גריפין ושל סוסה צעירה, כאשר חיצונית ההיפוגריף נראה כהכלאה ביניהם: חלקו הקדמי, לרבות ראשו וכנפיו, הוא כשל עיט ענקי, אך פלג גופו האחורי הוא כשל סוס. 

ההיפוגריפים מתוארים כקלים יותר לאילוף ולביות מאשר אביהם הגריפין. באגדות אחדות מימי הביניים הם מוזכרים כבעלי חיים הנמצאים בבעלות של מכשפים או של אבירים, כיוון שהם היחידים המסוגלים לאלפם. מאגדות אלו מתברר, שהם גם יכולים לשמש כסוסים מצוינים, היות שהם עפים במהירות הברק. כמו כן, ההיפוגריפים מתוארים כאוכלי כל, הניזונים הן מצמחים והן מבשר.

לפי המיתוס, ההיפוגריפים הם יצורים נדירים ביותר, וזאת משום שגריפינים מתעבים סוסים. בימי הביניים נפוץ הביטוי שיוחס לורגיליוס - "כשגריפינים יזדווגו עם סוסים", שהתייחס לאירוע בעל סבירות נמוכה להתרחש. עם זאת, זיווג זה התרחש בסופו של דבר באפוס "אורלנדו המטורף" (Orlando Furioso) מאת המשורר האיטלקי לודוביקו אריוסטו (Ludovico Ariosto). באפוס זה, שנכתב בשנת 1516, יצר אריוסטו את המושג "היפוגריף" - הווה אומר חצי סוס (היפו, ביוונית, הוא סוס) וחצי גריפין (גריף הוא קיצור לגריפין), וכך הוא, לכאורה, מימש את הבלתי ניתן לביצוע. 

בשנים האחרונות זכתה דמותו של ההיפוגריף לעדנה עם הופעתה בסדרת הספרים "הארי פוטר" מאת ג'יי קיי רולינג, וכן בסרטים הנלווים. רולינג נשארה נאמנה למיתוס המקובל אודות ההיפוגריפים, והציגה אותם כחיות מוזרות ויפות, אך גם כחיות גאות, הקנאיות לכבודן. בספרה "חיות הפלא והיכן למצוא אותן", היא כותבת על ההיפוגריפים, בין היתר, כך: "כאשר מתקרבים אל היפוגריף, יש לשמור על קשר עין עמו. קידה מסמנת כוונות טובות. אם ההיפוגריף משיב קידה, ניתן להתקרב בבטחה". 

דמויות של היפוגריפים מופיעות גם במשחק התפקידים מבוכים ודרקונים, במשחקי מחשב ווידאו, בספרי פנטזיה ואף בשירים מסוימים, כגון My Fairy King של הלהקה קווין, המספר על ממלכת רהי והסוסים בעלי כנפי נשר ששוררים בה.

קישורים חיצוניים
----------------

ויקישיתוף מדיה וקבצים בנושא **היפוגריף** בוויקישיתוף
* היפוגריף, באתר אנציקלופדיה בריטניקה (באנגלית)
* Cream of spinach soup being cookedשמנת מרק תרד מתבשל
* Spinach soup with garnishesמרק תרד עםקישוטים
* Spinach soup with tofuמרק תרד עםטופו
* Green garlic and spinach soup, topped with crème fraîcheמרק שום ירוק ותרד, בתוספתקרם פרש
* Green borscht with spinach and potatoes, topped with smetana בורשט ירוקעם תרד ותפוחי אדמה, בתוספתסמטנה
* Sigeumchi-doenjang-guk (spinach soybean paste soup) *Sigeumchi-doenjang-גוק*(מרק משחת סויה תרד)
* Song dynasty's (China) patriotic soup (spinach version) המרק הטריוטישלשושלת סונג(סין) (גרסת תרד)
* A bowl of Chinese style spinach and tofu soup, typically referred as "emerald and white jade soup"קערה של מרק תרד וטופו נוסח סיני, הרגיל בדרך כלל "מרק אמרלד וג'ייד לבן"

**מרק תרד** (באנגלית: **Spinach soup**) הוא מרק שמכינים אותו באמצעות תרד כמרכיב עיקרי. 

מאפיינים 

המנה נפוצה ברחבי העולם, ניתן להכין את אותו כמרק על בסיס ציר או על בסיס שמנת, וניתן לכנות את האחרון כ"מרק קרם תרד". ברפובליקה העממית של סין, מרק תרד וטופו מכונה גם "מרק ברקת ונפריט לבן". תרד וטופו מייצגים ברקת וירקן לבן בהתאמה, וכך ניתן לכנות את מרק התרד עצמו "מרק ברקת".  ניתן להשתמש בתרד טרי, משומר או קפוא, וניתן להשתמש בתרד שלם, ממית או קצוץ. מרכיבים נוספים יכולים לכלול בצל, בצל ירוק, גזר, סלרי, עגבניות, תפוחי אדמה, מיץ לימון, שמן זית, תבלינים, מלח ופלפל. מרק תרד מוגש בדרך כלל חם, אבל יכול להיות מוגש גם כמרק קר. לפני ההגשה, ניתן להוסיף או לקשט אותו במרכיבים כמו שמנת חמוצה ו/או קרם פרש.

גלריה
-----

ראו גם
------

הערות שוליים
------------

קישורים חיצוניים
----------------

* מרק תרד קרמי. אוכל טוב של BBC .

1. ↑  Deh-Ta Hsiung; Nina Simonds (2001). *The Food of China*. London: bay books. p. 60. ISBN 9780681025844.
2. ↑  Parkinson, Rhpnda (2003). *The Everything Chinese Cookbook*. Avon, MA: Adams Media. p. 63. ISBN 9781580629546.